*Likumprojekts*

**Grozījumi Bibliotēku likumā**

Izdarīt Bibliotēku likumā (Latvijas Republikas Saeimas un Ministru Kabineta Ziņotājs, 1998, 13.nr.; 2002, 94.nr.; 2005, 205.nr.; 2008, 186.nr.; Latvijas Vēstnesis, 2011, 76.nr.; 2013, 53.nr.; 2014, 108.nr.) šādus grozījumus:

1. Papildināt likumu ar 19.1, 19.2 un 19.3 pantu šādā redakcijā:

„**19.1 pants. Īpaši aizsargājamais bibliotēkas krājums**

Īpaši aizsargājamais bibliotēkas krājums ir Nacionālā bibliotēku krājuma daļa, kurā var ietilpt šādi dokumenti: seniespiedumi, kas izdoti latviešu valodā līdz 1855.gadam un citās valodās līdz 1850.gadam, bibliotēku speciālo krājumu daļas līdz 1950.gadam (ieskaitot arī trimdas izdevumus), vienīgie eksemplāri (tostarp gan analogi, gan digitāli radītie rokraksti, fotogrāfijas, audiovizuālie materiāli, zīmējumi, skices, rasējumi, foto negatīvi, grafikas, nošizdevumi, kartogrāfiskie materiāli u.c.), arhīva eksemplāri, tai skaitā digitālie, eksemplāri ar unikāliem autogrāfiem un citiem manuāliem ierakstiem, unikāliem iesējumiem, ekslibriem un spiedogiem.

**19.2 pants. Rīcības aizliegumi ar īpaši aizsargājamo bibliotēkas krājumu un tā dokumentiem**

(1) Aizliegts glabāt, pārvietot, pārsūtīt, atsavināt, izvest ārpus Latvijas Republikas vai ievest tajā nelikumīgi iegūtus īpaši aizsargājamā bibliotēkas krājuma dokumentus.

(2) Īpaši aizsargājamā bibliotēkas krājumā neiekļauj iespējami nelikumīgi iegūtus dokumentus.

(3) Ja bibliotēka konstatē, ka bibliotēkas krājumā iekļauts iespējami nelikumīgi iegūts īpaši aizsargājamā bibliotēkas krājuma dokuments, bibliotēka to izņem no bibliotēkas krājuma un par aizdomām paziņo iestādei, kuras kompetencē ir veikt administratīvo pārkāpumu procesu bibliotēku jomā. Iepriekš no bibliotēkas krājuma izņemto dokumentu, kas atbilst īpaši aizsargājamā bibliotēkas krājuma dokumentam, var atkārtoti iekļaut bibliotēkas krājumā no brīža, kad zudušas pamatotas aizdomas par tā nelikumīgo izcelsmi.

(4) Šajā pantā noteiktie aizliegumi un pienākumi neattiecas uz iepriekš nelikumīgi iegūtiem īpaši aizsargājamā bibliotēkas krājuma dokumentiem, no brīža, kad nepastāv likumā noteiktie ierobežojumi šādu priekšmetu apritei.

**19.3 pants. Īpaši aizsargājamā bibliotēkas krājuma dokumentu iznīcināšana un bojāšana**

Aizliegts iznīcināt un bojāt īpaši aizsargājamā bibliotēkas krājuma dokumentus neatkarīgi no to īpašumtiesībām. Par īpaši aizsargājamā bibliotēkas krājuma dokumentu bojāšanu nav uzskatāmas tādas darbības, kas nav vērstas uz bojājumu radīšanu īpaši aizsargājama krājuma dokumentiem, kā arī to saudzīga izpēte, konservācija un restaurācija.”.

2. Papildināt likumu ar 31., 32. un 33.pantu šādā redakcijā:

„**31****.pants. Administratīvā atbildība par nacionālā bibliotēku krājuma veidošanas, papildināšanas, uzskaites, uzturēšanas un saglabāšanas kārtības pārkāpšanu, kas izdarīta ar īpaši aizsargājamā bibliotēkas krājuma dokumentu**

Par nacionālā bibliotēku krājuma veidošanas, papildināšanas, uzskaites, uzturēšanas vai saglabāšanas kārtības pārkāpšanu, kas izdarīta ar īpaši aizsargājamā bibliotēkas krājuma dokumentu, piemēro brīdinājumu vai naudas sodu fiziskajai personai no piecām līdz piecdesmit naudas soda vienībām, amatpersonai – no desmit līdz septiņdesmit naudas soda vienībām, bet juridiskajai personai – no piecdesmit līdz piecsimt naudas soda vienībām.

**32.pants. Administratīvā atbildība par īpaši aizsargājamā bibliotēkas krājuma dokumentu konservācijas un restaurācijas noteikumu pārkāpšanu**

Par īpaši aizsargājamā bibliotēkas krājuma dokumentu konservācijas vai restaurācijas noteikumu pārkāpšanu piemēro brīdinājumu vai naudas sodu fiziskajai personai līdz piecdesmit naudas soda vienībām, amatpersonai – no divdesmit līdz septiņdesmit naudas soda vienībām, bet juridiskajai personai – no simts līdz septiņsimt naudas soda vienībām.

**33.pants. Kompetence administratīvo pārkāpumu procesā**

Administratīvā pārkāpuma procesu par šā likuma 31. un 32.pantā minētajiem administratīvajiem pārkāpumiem veic Valsts policija.”.

Kultūras ministrs N.Puntulis

Vīza: Valsts sekretāre D.Vilsone

Bērziņa 67330222

Vanda.Berzina@km.gov.lv

Šmits 67330269

Kaspars.Smits@km.gov.lv